РЕШЕНИЕ ЗА ИЗПЪЛНЕНИЕ НА КОМИСИЯТА
от 1 август 2013 година
за изменение на Решение 2011/163/ЕС за одобряване на плановете, представени от трети страни в съответствие с член 29 от Директива 96/23/ЕО на Съвета
(нотифицирано под номер C(2013) 4880)
(текст от значение за ЕИП)
(2013/422/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти и за отмяна на директиви 85/358/ЕИО и 86/469/ЕИО и решения 89/187/ЕИО и 91/664/ЕИО (1), и по-специално член 29, параграф 1, четвърта алинея и параграф 2 от нея,
като има предвид, че:
(1)
С Директива 96/23/ЕО се определят мерките за наблюдение на веществата и групите остатъци, изброени в приложение I към нея. Посочената директива изисква от третите страни, от които държавите членки имат право да внасят животни и животински продукти, обхванати от същата директива, да представят план за наблюдение за откриване на остатъчни вещества, който да предвижда изискуемите гаранции. Този план трябва да включва като минимум групите остатъци и веществата, изброени в посоченото приложение I.
(2)
С Решение 2011/163/ЕС на Комисията (2) са одобрени плановете, предвидени в член 29 от Директива 96/23/ЕО (наричани по-долу „плановете“) и представени от определени трети страни, изброени в приложението към същото решение, за животните и животинските продукти, посочени в този списък.
(3)
С оглед на плановете, представени неотдавна от някои трети страни, и на получената от Комисията допълнителна информация е необходимо да бъде актуализиран списъкът на третите страни, от които държавите членки имат право да внасят определени животни и животински продукти съгласно предвиденото в Директива 96/23/ЕО и така, както понастоящем са изброени в приложението към Решение 2011/163/ЕС (наричано по-долу „списъкът“).
(4)
Армения представи на Комисията план относно меда. Планът предвижда задоволителни гаранции и следва да бъде одобрен. Поради това в графата „Мед“ в списъка следва да бъде включено вписване за Армения.
(5)
Съгласно Решение 2012/419/ЕС на Европейския съвет от 11 юли 2012 г. за изменение на статута на Майот по отношение на Европейския съюз (3), от 1 януари 2014 г. Майот ще престане да бъде отвъдморска страна или територия и ще стане най-отдалечен регион на Съюза в съответствие с член 349 от Договора за функционирането на Европейския съюз. Вписването за Майот следва да бъде заличено на тази дата.
(6)
Сан Марино понастоящем фигурира в списъка в графите „Животни от рода на едрия рогат добитък“ и „Мед“. Посочената трета страна е информирала Комисията, че проявява интерес към износа на свинско месо за Съюза. Сан Марино предостави гаранциите, изисквани за включване на вписване в графата „Свине“, но с бележка под линия, в която се посочва, че става въпрос за трети страни, които използват суровини само от държави членки или от други трети страни, одобрени за внос на такива суровини в Съюза. Поради това в графата „Свине“ следва да бъде включено вписване относно Сан Марино с подходящата бележка под линия.
(7)
Поради това Решение 2011/163/ЕС следва да бъде съответно изменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2011/163/ЕС се заменя с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 1 август 2013 година.